ຫາລືກ່ຽວກັບການຈັດຕັ້ງຜັນຂະຫຍາຍການຂຶ້ນບັນຊີເຕົ້າໂຮມຊັບສິນທີ່ສານຕັດສິນຮິບເປັນຂອງລັດ
ເພື່ອເຮັດໃຫ້ການຈັດຕັ້ງຜັນຂະຫຍາຍ ຄຳສັ່ງແນະນຳຂອງນາຍົກລັດຖະມົນຕີ ສະບັບເລກທີ 07/ນຍ, ລົງວັນທີ 5 ເມສາ 2017 ວ່າດ້ວຍການຂຶ້ນບັນຊີເຕົ້າໂຮມຊັບສິນທີ່ສານຕັດສິນຮິບເປັນຂອງລັດ; ແນໃສ່ຄຸ້ມຄອງຊັບສິນທຸກປະເພດເຊັ່ນ: ທີ່ດິນ, ສິ່ງປຸກສ້າງ, ພາຫະນະ, ເຄື່ອງຈັກ ແລະ ຊັບສິນອື່ນໆ...ລວມທັງຊັບສິນທີ່ຖືກຍືດ ຫລື ອາຍັດຂອງເຈົ້າຫນ້າທີ່ທີ່ກຳລັງດຳເນີນຄະດີໃຫ້ມາຂຶ້ນບັນຊີ, ຂຶ້ນທະບຽນໄດ້ຢ່າງຄົບຖ້ວນລວມສູນ ແລະ ມີການຈັດຕັ້ງປະຕິບັດໃຫ້ເປັນເອກະພາບໃນຂອບເຂດທົ່ວປະເທດ.
ໃນວັນທີ 7 ສິງຫາ 1017, ທີ່ກະຊວງການເງິນ ຈຶ່ງໄດ້ຈັດກອງປະຊຸມປຶກສາຫາລືກ່ຽວກັບການຈັດຕັ້ງຜັນຂະຫຍາຍການຂຶ້ນບັນຊີເຕົ້າໂຮມຊັບສິນທີ່ສານຕັດສິນຮິບເປັນຂອງລັດ ໂດຍການເປັນປະທານຂອງທ່ານ ບຸນໂຈມ ອຸບົນປະເສີດ, ຮອງລັດຖະມົນຕີກະຊວງການເງິນ, ທ່ານ ສົມຫວັງ ທຳມະສິດ ຮອງລັດຖະມົນຕີກະຊວງປ້ອງກັນຄວາມສະຫງົບ, ມີບັນດາຄະນະຮັບຜິດຊອບທີ່ຖືກແຕ່ງຕັ້ງເຂົ້າຮ່ວມ.
ທ່ານ ສີແພງ ພົນອາມາດ ຮອງຫົວໜ້າກົມຄຸ້ມຄອງຊັບສິນຂອງລັດ, ທັງເປັນຫົວໜ້າຄະນະຮັບຜິດຊອບວຽກງານດັ່ງກ່າວໄດ້ຂຶ້ນລາຍງານຄວາມເປັນມາຂອງການສ້າງຄຳແນະນຳດັ່ງກ່າວ ແລະ ລາຍງານບາງບັນຫາສຳຄັນໂດຍຫຍໍ້ຕໍ່ກອງປະຊຸມວ່າ: ມາຮອດປະຈຸບັນກົມຄຸ້ມຄອງຊັບສິນຂອງລັດ ແລະ ຄະນະທີ່ຖືກແຕ່ງຕັ້ງໄດ້ສຳເລັດການສ້າງຮ່າງຄຳແນະນຳຂອງລັດຖະມົນຕີກະຊວງການເງິນກ່ຽວກັບການຈັດຕັ້ງປະຕິບັດຄຳສັ່ງແນະນຳດັ່ງກ່າວ, ສ່ວນຂໍ້ມູນການສະ ຫລຸບສັງລວມ ສຳນວນຄະດີທີ່ສານຕັດສິນ ຮິບຊັບສິນເປັນຂອງລັດໃນໄລຍະຜ່ານມາຂອງຂະແຫນງການເງິນທີ່ກ່ຽວຂ້ອງແມ່ນຍັງບໍ່ທັນໄດ້ຮັບເທື່ອ, ພຽງແຕ່ໄດ້ຮັບຂໍ້ມູນສານຕັດສິນໃໝ່ໃນນັ້ນ ມີດິນ 9 ຕອນ (ຕິດພັນຄະດີຢາເສບຕິດ 7 ຕອນ, ບໍ່ຕິດພັບກັບຢາເສບຕິດ 2 ຕອນ) ໂດຍໄດ້ຮັບເງິນທີ່ກອງທຶນສະກັດກັ້ນ ແລະ ປາບປາມຢາເສບຕິດພູດ 30% ເຂົ້າງົບປະມານແລ້ວຈຳນວນ 1,72 ຕື້ກີບ.
ການຈັດກອງປະຊຸມຄັ້ງນີ້ກໍແມ່ນເພື່ອ ພ້ອມກັນຫາລືກ່ຽວກັບການ ເຄື່ອນໄຫວວຽກງານການຂຶ້ນບັນຊີເຕົ້າໂຮມຊັບສິນທີ່ສານຕັດສິນຮິບເປັນຂອງລັດຕົວຈິງ ຊຶ່ງຕາມທັດສະນະຂອງກົມຄຸ້ມຄອງຊັບສິນຂອງລັດໄດ້ສະເຫນີສອງວິທີ ຄື: ໃຫ້ຂະແຫນງການກ່ຽວຂ້ອງ ດຳເນີນການຕາມຂັ້ນຕອນ ຫລື ໃຫ້ຄະນະທີ່ຖືກແຕ່ງຕັ້ງ ລົງສົມທົບກັບຫ້ອງການຈັດຕັ້ງປະຕິບັດຄະຕັດສິນຂອງສານ ພ້ອມກັນກວດກາເກັບກຳຂໍ້ມູນ ສຳນວນຄະດີລະອຽດ.
ໂອກາດນີ້ທ່ານ ບຸນໂຈມ ອຸບົນປະເສີດ, ໄດ້ມີຄຳເຫັນບາງຕອນສຳຄັນວ່າກອງປະຊຸມດັ່ງກ່າວແມ່ນມີຄວາມຫມາຍສຳຄັນທີ່ສຸດກ໋ຽວກັບການ ຂຶ້ນບັນຊີໂຮມຊັບສິນຂອງລັດ ໃຫ້ສາມາດເກັບກຳໄດ້ຢ່າງລະອຽດຄົບຖ້ວນ ຊຶ່ງການແລກປ່ຽນຄຳເຫັນກັບບັນດາພາກສ່ວນກ່ຽວຂ້ອງ ລວມທັງຄຳແນະນຳດັ່ງກ່າວຈະສາມາດເປັນບ່ອນອີງທີ່ດີໃຫ້ແກ່ຄະນະທີ່ຖືກແຕ່ງຕັ້ງ ກໍຄື ເຈົ້າຫນ້າທີ່ທີ ເຮັດວຽກຕົວຈິງໃຫ້ມີຄວາມເປັນເອກະພາບໃນຂອບເຂດທົວປະເທດ.